Bubeníková, Anna, predsedníčka Výkonného výboru Fondu národného majetku SR (2010-09-08):
Ďakujem. Vážené dámy, vážení páni, podľa zákona č. 92/1991 Zb. o podmienkach prevodu majetku štátu na iné osoby predkladá Fond národného majetku návrh Výročnej správy o činnosti fondu za rok 2009. Materiál bol prerokovaný vládou Slovenskej republiky 12. 5. 2010, ktorá ho svojím uznesením č. 305 odporučila predložiť na schválenie Národnej rade Slovenskej republiky. Predložený materiál je zložený z troch hlavných častí. Prvá časť obsahuje orgány Fondu národného majetku tak, ako boli platné ešte v roku 2009, hlavné aktivity Fondu národného majetku v roku 2009 a hospodárenie Fondu národného majetku v roku 2009, ktoré som vlastne priblížila predložením Ročnej účtovnej závierky v predchádzajúcom bode. Hlavné aktivity Fondu národného majetku. V roku 2009 fond pokračoval vo svojej činnosti a zameraní z predchádzajúceho roka, to znamená, predovšetkým vykonával práva akcionára v spoločnostiach, kde mal svoju majetkovú účasť. Pri výkone akcionárskych práv sa fond sústreďoval predovšetkým v tzv. strategických spoločnostiach na dosahovanie dividend pri zohľadňovaní potrieb týchto strategických spoločností a potrieb jednotlivých kapitol štátneho rozpočtu. Už z ročnej účtovnej závierky vyplynulo, že fond významne prispieva dividendami k posilňovaniu štátnych finančných aktív. V nadväznosti na legislatívne zmeny, ktoré umožnili občanom zbaviť sa tzv. bezcenných akcií, ktoré nadobudli počas kupónovej privatizácie, pristúpil fond v uplynulom roku k významnému kroku smerom k občanom. Fondu teda vznikla povinnosť zabezpečiť činnosti spojené s prevodom zaknihovaných cenných papierov ponúkaných fyzickými osobami bezodplatne fondu. Všetky náklady spojené s týmto procesom je povinný fond hradiť, čo znamená pre fyzické osoby, že sú tieto služby poskytované bezplatne. V uplynulom roku fond pokračoval v činnostiach započatých v minulosti, to znamená v bezodplatných prevodoch akcií vodárenských spoločností na mestá a obce, v uplatňovaní, resp. vybavovaní reštitučných nárokov, občanom preplácal dlhopisy, uplatňoval si svoje pohľadávky v konkurzoch, vymáhal alebo pokračoval vo vymáhaní pohľadávok, viedol súdne spory. Z hľadiska hospodárenia ešte môžem teda zdôrazniť, že použiteľné peňažné prostriedky fondu, ktoré evidoval na svojich účtoch k 1. 1. 2009, predstavovali čiastku 285 000 774 eur. Fond priebežne uhrádzal všetky svoje záväzky v termínoch splatnosti, pričom celková výška výdavkov fondu v tomto období dosiahla objem 547 247-tisíc eur. K 31. 12. 2009 fond neevidoval neuhradené splatné záväzky. Na základe uvedeného fond vykázal k 31. 12. 2009 prebytok peňažných prostriedkov vo výške 342 249 622 eur. Tieto finančné prostriedky budú použité na plnenie záväzkov fondu v nasledujúcom období v súlade so zákonom, to znamená v súlade s rozhodnutiami vlády Slovenskej republiky. Vážené dámy, vážení páni, aj tento materiál bol prerokovaný 2. 9. 2010 výborom pre hospodárstvo, výstavbu a dopravu a Výborom Národnej rady pre financie a rozpočet. Týmto si dovoľujem uchádzať sa o podporu pléna Národnej rady Slovenskej republiky o schválenie Výročnej správy o činnosti Fondu národného majetku za rok 2009. Ďakujem.